Predlog SKLEP SVETA o stališču Evropske unije v upravnem odboru Ekonomske komisije Združenih narodov za Evropo glede osnutka pravilnika o izboljšanih sistemih za zadrževanje otrok /* COM/2012/0607 final - 2012/0291 (NLE) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija usklajene zahteve, katerih namen je odpraviti tehnične ovire v trgovini z motornimi vozili in sistemi, ki se uporabljajo za ta motorna vozila, med pogodbenicami Revidiranega sporazuma iz leta 1958 ter pri teh vozilih in sistemih zagotoviti visoko raven varnosti in varstva okolja. UN/ECE je pred kratkim dokončno oblikovala osnutek pravilnika o enotnih predpisih za homologacijo izboljšanih sistemov za zadrževanje otrok, ki se uporabljajo v motornih vozilih[1]. Cilj tega osnutka pravilnika je zagotoviti visoko raven varnosti za otroke, ki se sede v teh sistemih prevažajo v motornih vozilih. Na ravni EU Direktiva Sveta 91/671/EGS[2] o obvezni uporabi varnostnih pasov in sistemov za zadrževanje otrok v vozilih v členu 2 določa uporabo ustreznih sistemov za zadrževanje otrok v motornih vozilih. Namen tega predloga je opredeliti stališče Unije o navedenem osnutku pravilnika UN/ECE o izboljšanih sistemih za zadrževanje otrok ter Uniji, ki jo zastopa Komisija, omogočiti, da glasuje za ta osnutek. Pozneje se sprejmejo ukrepi, ki bodo omogočili uporabo osnutka pravilnika UN/ECE o izboljšanih sistemih za zadrževanje otrok za homologacijo takih sistemov v Evropski uniji, državljanom EU pa uporabo teh sistemov. · Splošno ozadje Uredba (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila[3] določa osnovne zahteve za homologacijo sistemov za zadrževanje otrok z neposrednim sklicevanjem na pravilnik UN/ECE št. 44 – Enotni predpisi o homologaciji naprav za zadrževanje otrok v motornih vozilih („sistemi za zadrževanje otrok“)[4]. Vključiti je bilo treba neposredno sklicevanje na posebne zahteve za homologacijo sistemov za zadrževanje otrok v okviru UN/ECE in s tem tudi na ravni EU. Zato je zdaj predvideno, da bo Unija glasovala za osnutek s tem povezanega pravilnika UN/ECE o izboljšanih sistemih za zadrževanje otrok, da se na mednarodni ravni določijo skupne usklajene zahteve, ki bodo olajšale mednarodno trgovino. Tako bodo evropske družbe v zvezi z ukrepi za novo generacijo sistemov za zadrževanje otrok lahko upoštevale en sklop zahtev, ki velja po vsem svetu, tj. v državah pogodbenicah Revidiranega sporazuma UN/ECE iz leta 1958. · Veljavne določbe na področju, na katero se nanaša predlog Direktiva Sveta 77/541/EGS o približevanju zakonodaje držav članic o varnostnih pasovih in sistemih za zadrževanje potnikov v motornih vozilih[5] glede zahtev za sisteme za zadrževanje otrok iz Priloge XVII. Direktiva Sveta 91/671/EGS o obvezni uporabi varnostnih pasov in sistemov za zadrževanje otrok v vozilih, vključno z določbami o uporabi sistemov za zadrževanje otrok v motornih vozilih. Uredba (ES) št. 661/2009 o splošni varnosti v zvezi z neposrednim sklicevanjem na pravilnik UN/ECE št. 44 – Enotni predpisi o homologaciji naprav za zadrževanje otrok v motornih vozilih („sistemi za zadrževanje otrok“). · Usklajenost z drugimi politikami in cilji Unije Predlog je v skladu s cilji Direktive 91/671/EGS o varnostnih pasovih in zadrževalnih sistemih za otroke ter je zato v skladu s ciljem EU, zagotoviti visoko raven varnosti v cestnem prometu za otroke, ki se prevažajo v motornih vozilih. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA · Posvetovanje z zainteresiranimi stranmi Evropska komisija se je pri pripravi predloga posvetovala z zainteresiranimi stranmi. Pri pripravah osnutka je neformalna delovna skupina UN/ECE za sisteme za zadrževanje otrok v okviru delovne skupine za pasivno varnost (GRSP) izvedla splošno posvetovanje, razširjene so bile informacije, v tehničnem odboru za motorna vozila pa so bile opravljene nadaljnje razprave. · Ocena učinka Evropska komisija je za Uredbo (ES) št. 661/2009 naročila pripravo ocene učinka, ki je vključevala sisteme za zadrževanje otrok. Določbe za izboljšane sisteme za zadrževanje otrok so dopolnilne. Nadaljnja ustrezna analiza je bila opravljena v okviru projektov CASPER (Child Advanced Safety Project for European Roads – projekt napredne varnosti za otroke na evropskih cestah) in EPOCh (Enable Protection for Older Children – omogočite zaščito starejših otrok) Sedmega okvirnega programa. Izvedla jo je neformalna delovna skupina za sisteme za zadrževanje otrok v okviru delovne skupine za pasivno varnost (GRSP) UN/ECE. 3. PRAVNI ELEMENTI PREDLOGA · Povzetek predlaganih ukrepov Predlog bo Uniji, ki jo zastopa Komisija, omogočil, da glasuje za osnutek pravilnika UN/ECE o izboljšanih sistemih za zadrževanje otrok. · Pravna podlaga Zaradi prilagoditve posebnostim Pogodbe o delovanju Evropske unije je bila predhodna pravna podlaga iz uvodne izjave 1 nadomeščena z neposrednim sklicevanjem na člen 218(9); zato je treba spremeniti postopek priprave na zasedanja WP29 in pravni okvir, ki je po novem sklep Sveta in ne sklep Komisije, ki se je uporabljal med postopkom priprave v zadnjih 14 letih. · Načelo subsidiarnosti Zahteve glede sistemov za zadrževanje otrok so na ravni EU že usklajene. Nove določbe so dopolnilne in se uporabljajo za novo generacijo sistemov za zadrževanje otrok. Glasovanje v prid mednarodnim instrumentom, kot so osnutki pravilnikov UN/ECE, in njihovo vključitev v sistem Unije za homologacijo sistemov, ki se uporabljajo v motornih vozilih, lahko opravi le Unija. S tem se ne samo prepreči razdrobljenost notranjega trga, ampak se tudi zagotovijo enaki varnostni standardi po vsej EU. Omogočijo se tudi prednosti ekonomije obsega: izdelki se tako lahko izdelujejo za celoten evropski in tudi mednarodni trg ter jih ni več treba prilagajati za pridobitev nacionalne homologacije v vsaki državi članici ali drugih državah, ki uporabljajo pravilnike UN/ECE. Predlog je zato skladen z načelom subsidiarnosti. · Načelo sorazmernosti Predlog je v skladu z načelom sorazmernosti, saj ne presega tistega, kar je nujno za zagotovitev pravilnega delovanja notranjega trga ter hkrati visoke ravni javne varnosti in zaščite. · Izbira instrumentov Predlagani instrument: sklep Sveta. Šteje se, da je uporaba sklepa Sveta primerna, ker je v skladu z zahtevami iz člena 218(9) PDEU. 4. PRORAČUNSKE POSLEDICE Predlog ne vpliva na proračun Unije. 2012/0291 (NLE) Predlog SKLEP SVETA o stališču Evropske unije v upravnem odboru Ekonomske komisije Združenih narodov za Evropo glede osnutka pravilnika o izboljšanih sistemih za zadrževanje otrok SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) S Sklepom Sveta 97/836/ES[6] je Unija pristopila k Sporazumu Gospodarske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“). (2) Namen standardiziranih zahtev osnutka pravilnika UN/ECE o enotnih predpisih za homologacijo izboljšanih sistemov za zadrževanje otrok, ki se uporabljajo v motornih vozilih,[7] je odstraniti tehnične ovire v trgovini s sistemi za zadrževanje otrok za uporabo v motornih vozilih, med pogodbenicami Revidiranega sporazuma iz leta 1958 ter pri takih sistemih zagotoviti visoko raven varnosti in zaščite. (3) Primerno je določiti stališče Unije o sprejetju navedenega osnutka pravilnika UN/ECE v upravnem odboru Revidiranega sporazuma iz leta 1958 – SPREJEL NASLEDNJI SKLEP: Člen 1 Stališče Evropske unije, ki jo zastopa Komisija, v upravnem odboru Revidiranega sporazuma iz leta 1958, je, da glasuje za osnutek pravilnika UN/ECE o enotnih predpisih za homologacijo izboljšanih sistemov za zadrževanje otrok, ki se uporabljajo v motornih vozilih, iz dokumenta ECE TRANS/ WP.29/2012/53. Člen 2 Ta sklep začne veljati na dan uradnega obvestila. Člen 3 Ta sklep je naslovljen na Evropsko komisijo. V Bruslju, Za Svet Predsednik [1] Dokument UN/ECE ECE TRANS/WP.29/2012/53. [2] UL L 373, 31.12.1991, str. 26. [3] UL L 200, 31.7.2009, str. 1. [4] UL L 233, 9.9.2011, str. 95. [5] UL L 220, 29.8.1977, str. 95. [6] UL L 346, 17.12.1997, str. 78. [7] Dokument UN/ECE ECE TRANS/WP.29/2012/53.